Bokke op hul hoede vir vurige PoemasFaf de Klerk. Foto: ANA. Faf de Klerk is weliswaar op die plaasvervangersbank vir die naweek se Rugbykampioenskap-wedstryd teen Argentinië in Buenos Aires, maar die skrumskakel weet presies wat van hom verwag word. “Na gelang van hoe die wedstryd verloop, sal ek óf die spel vinniger moet maak, óf probeer om dinge ŉ bietjie onder beheer te bring. Daar rus ŉ groot verantwoordelikheid op die skouers van die ouens wat die wedstryd moet afrond – veral teen Argentinië op hul tuisveld,” het De Klerk gesê. Suid-Afrika het al 12 van die 15 wedstryde teen die Argentyne gewen, terwyl die span in 2019 die Rugbykampioenskap met ŉ oorwinning van 46–13 in Salta beklink het. En met die toernooi-louere weer eens op die spel – daar is nie ŉ groot punteverskil tussen die All Blacks, Wallabies, Springbokke en Poemas op die punteleer nie – benader die Suid-Afrikaners die komende twee wedstryde teen Argentinië as’t ware as ŉ halfeindstryd en eindstryd. “Al die spanne is maar net te bewus van hoe naby dinge op die punteleer is en ons verstaan dat ons volpunte in elk van ons volgende wedstryde moet verdien. As ons hierdie naweek volgens ons volle potensiaal speel, sal ons presies weet wat om in die volgende kragmeting in Durban te doen.” Maar volgens die blondekop no. 9-speler sal die Argentyne hoegenaamd nie kanonvoer in hul hoofstad wees nie. “Argentinië lewer baie meer bestendige spel as vantevore, terwyl hul oorwinnings teen Australië en Nieu-Seeland ŉ goeie aanduiding van hul vordering is. Hulle is ŉ fisieke span wat deesdae ook met hul skopwerk beïndruk en terselfdertyd speel baie van hul spelers vir oorsese klubs. Ja-nee, hulle is goed op koers om een van die topspanne in wêreldrugby te word.” Die wedstryd begin Saterdag om 21:10 (SA tyd) en oudergewoonte sal die aksie regstreeks op SuperSport uitgesaai word.